  Анжелика Тихонова корреспондент Иоанн Златоустлэн чинэзъя литургиялэн удмурт кылын кырӟанъёсыныз бичет потӥз. Азьланяз бадӟым праздникъёс азьын, постной но цветной Триодысь но мукет вӧсяськонъёсысь кырӟанъёсын бичетъёс поттыны чакламын. Со сярысь иворъёсъя «Удмуртия» агентстволэн корреспондентэзлы вераз бичетэз кылдытӥсь но поттӥсь, Ижкарысь Пётр но Павел апостолъёслэн удмурт приходзылэн регентэз Андрей Назаров. «Со (бичет — ред.) литургиосты быдэсак соя ортчытон понна кулэ. Номыр утчано ӧвӧл ини, ручкаен гожъяно, нотаосты пусйылоно ӧвӧл, ваньмыз дась. Рос-прос, ӧнерлыко шуыны луоз бичет», — вераз Андрей Назаров. Отчы пыризы кылосбур тодосъя докторен, протодиаконэн, Бибилиез удмурт кылын поттӥсен Михаил Атамановен берыктэм вӧсяськон текстъёс. Бичетэз люкасьлы со бордын ужаны юрттӥз кылосбур наукаосъя кандидат, Историяя, кылъя но литературая удмурт институтысь кылосбур эскеронъёсъя ёзэтысь тодосъя ужась Ирина Пчеловодова. Со текстъёсты эскериз, удмурт букваос пуктылӥз, нотаосты бичаз. Андрей Назаровлэн верамезъя, ужзылэн секытэз удмурт текстъя крезьгур тупатон бордын вал. «Отын туж трос кылъёсыз, удмурт кылын, соин ик доляоссэ лыдъяно луэ, мелодиказэ, нотаоссэ, доляослэсь кыстӥськемзэс чаклано», — шуиз со. Бичетэз 50 экземплярен Андрей Назаров ас коньдонэныз поттӥз. Басьтыны мылкыд карисьёс солы ик вазиськыны быгато.  Ватсалом, Ижкарысь епархиын удмурт кылын вӧсяськонъёс ялан ортчыло Александр Невский кафедральной соборысь Никольской черкын гинэ. Отын Пётр но Павел апостолъёслэн удмурт приходзы инъяське. Со сяна, приходлэн настоятелез вӧсьчи Павел Григорьев чирдӥсьёсын ӵош Ижкарысь, Глазкарысь, Сарапулысь епархиослэн но Татарстанысь митрополилэн храмъёсазы потаса удмурт кылын вӧсяськонъёс нуо.  Тегъёс: Лулчеберет Ижкар Православие Удмуртия удмуртъёс Мерлык удмурткыл вӧсьлык  